[pic] | COMISIA EUROPEANĂ |

Bruxelles, 20.12.2010

COM(2010) 766 final

COMUNICARE A COMISIEI CĂTRE CONSILIU

privind inițierea de consultări cu Republica Guineea Bissau în conformitate cu articolul 96 din Acordul de la Cotonou revizuit

COMUNICARE A COMISIEI CĂTRE CONSILIU

privind inițierea de consultări cu Republica Guineea Bissau în conformitate cu articolul 96 din Acordul de la Cotonou revizuit

1. Context

De la obținerea independenței în 1975, Guineea Bissau întreține relații strânse cu Uniunea Europeană, care a dedicat deja peste 500 de milioane de euro cooperării cu această țară. Cu toate acestea, Guineea Bissau rămâne o țară fragilă din cauza tensiunilor etnice, a ponderii disproporționate a armatei sale - neprofesionistă și foarte politizată - și a sărăciei endemice. La acestea se adaugă, de câțiva ani, impactul corupător al fondurilor obținute în urma traficului ilicit de droguri asupra diferitelor segmente ale societății (armată, partide politice, guvern etc.) - factor destabilizator și pentru statele vecine, având în vedere permeabilitatea frontierelor în contextul liberei circulații și situația tensionată în materie de securitate din Casamance și Conakry.

În primul semestru al anului 2009, situația politică și cea privind securitatea din Guineea Bissau au înregistrat noi tensiuni, care au condus, în luna martie, la asasinarea șefului Statului Major al Forțelor Armate și a președintelui republicii, Joao Vieira. La începutul lunii iunie 2009, ministrul administrației teritoriale și un fost ministru al apărării au fost uciși și alte persoane au fost arestate. Toate aceste personalități erau apropiați ai președintelui Vieira și, potrivit autorităților, ar fi fost implicate într-o tentativă de lovitură de stat.

În ciuda acestor evenimente tragice, alegerile prezidențiale anticipate organizate pentru desemnarea succesorului Președintelui Vieira s-au derulat fără incidente. La al doilea tur de scrutin, organizat la 26 iulie, a fost declarat învingător Malam Bacai Sanha (PAIGC), cu 63,31% din numărul de voturi. Acesta și-a început mandatul de președinte, cu o durată de cinci ani, la 8 septembrie 2009, avându-l ca prim-ministru pe Carlos Gomes. În discursul inaugural, noul președinte a subliniat faptul că printre prioritățile sale se numără reconcilierea națională, lupta împotriva impunității și reforma în domeniul securității.

Astfel, câteva zile mai târziu, șeful Forțelor Navale, amiralul José Zamora Induta, cunoscut pentru spiritul său reformator, a fost confirmat în funcția de șef al Statului Major al Forțelor Armate. La sfârșitul lunii octombrie, președintele a efectuat o remaniere profundă a guvernului, care a vizat cele mai multe portofolii și a promovat noi persoane. La scurt timp a fost numit un nou procuror general, cu rolul de a îmbunătăți performanțele parchetului, atât în ceea ce privește prevenirea și combaterea criminalității, cât și continuarea anchetelor oficiale inițiate pentru a descoperi pe cei responsabili de crimele politice din martie și iunie 2009.

Noul guvern a dat impresia că abordează mai hotărât decât predecesorii săi factorii care duc la subminarea țării. Cu toate acestea, sechestrarea vieții politice a țării de către cercurile militare rămâne un factor important de preocupare și fragilizare.

Dată fiind situația creată, UE a încercat să răspundă prin consolidarea progresivă a sprijinului acordat în Guineea Bissau cu privire la asistența pentru reforma în domeniul securității, care este fundamentală pentru restabilirea controlului civil asupra forțelor militare. În plus față de intervențiile sale prin intermediul Fondului european de dezvoltare, începând din mai 2008, UE a sprijinit autoritățile în activitatea de punere în aplicare a reformei în domeniul securității printr-o misiune de asistență lansată în cadrul politicii de securitate și de apărare comune (PSAC), al cărei scop este sprijinirea autorităților în privința strategiei naționale de reformă în domeniul securității, în special a armatei, a poliției și a parchetelor.

În ciuda progreselor realizate, temerile au fost confirmate la 1 aprilie 2010, când, sub comanda șefului adjunct al Statului Major al Forțelor Armate, generalul Antonio Injai, un grup de soldați participanți la revoltă l-au arestat pe șeful Statului Major Zamora (aflat și în prezent în detenție), precum și pe prim-ministru; acesta a fost amenințat cu moartea înainte de a fi eliberat după câteva ore de detenție.

De la această revoltă, general Injai s-a impus ca șef de facto al Statului Major, înainte de a fi numit oficial în această funcție, la 25 iunie 2010, prin decret prezidențial, la propunerea guvernului, în ciuda avertismentelor lansate de comunitatea internațională.

2. Reacția Uniunii Europene

Printr-o declarație a Înaltului Reprezentant (IR) făcută pe 2 aprilie, UE a condamnat revolta din 1 aprilie, pe care a calificat-o ca pe „o discontinuitate a ordinii constituționale în vigoare” și a cerut autorităților din Guineea Bissau să depună eforturi pentru restabilirea cadrului democratic. Comunicate similare au fost emise de către Uniunea Africană și Comunitatea Economică a Statelor Vest-Africane.

La 13 aprilie, Comitetul Politic și de Securitate (COPS) al Consiliului a hotărât că este necesară o perioadă de reflecție privind viitorul angajament al Uniunii Europene în Guineea Bissau și că este important să se pună la dispoziția autorităților civile tot sprijinul necesar pentru a răspunde ferm acestei situații.

La 14 aprilie, Grupul de lucru pentru Africa (COAFR) al Consiliului a cerut șefilor de misiune ai Uniunii Europene la Bissau să inițieze acțiuni pe lângă autoritățile din Guineea Bissau și să poarte un dialog politic consolidat, întemeiat pe articolului 8 din Acordul de la Cotonou, care să abordeze următoarele puncte: i) eliberarea imediată a șefului Statului Major și a celorlalte persoane deținute din 1 aprilie 2010; ii) antrenarea răspunderii și luarea de măsuri disciplinare împotriva persoanelor implicate în incidentele din 1 aprilie; iii) supunerea necesară și respectul datorat în relația cu autoritățile democratice legitime. Acest demers a fost făcut la 19 aprilie 2010.

La 26 aprilie, Grupul de lucru pentru Africa al Consiliului a examinat raportul șefilor de misiune ai UE la Bissau și a convenit să reamintească următoarele: i) reforma în domeniul securității este de importanță crucială pentru democrația și stabilitatea țării; ii) angajamentul viitor al UE în Guineea Bissau va depinde de evoluțiile politice viitoare din această țară.

La 30 aprilie, COPS a însărcinat Secretariatul General al Consiliului și a invitat Comisia: i) să propună imediat o serie de măsuri pe termen scurt pentru a influența în sens pozitiv situația de pe teren; ii) să dezvolte, până la sfârșitul lunii iunie, o revizuire strategică a angajamentului UE în Guineea Bissau, bazată pe toate instrumentele aflate la dispoziția UE, și pe care să se întemeieze decizia finală cu privire la angajamentul UE, în special asupra PSAC, ce va fi adoptată în iulie 2010; pe lângă această revizuire strategică, vor fi avute în vedere și evoluțiile viitoare din Guineea Bissau.

La 7 mai, Consiliul a reafirmat faptul că, după 30 septembrie, angajamentul PSAC în ceea ce privește reforma din domeniul securității în Guineea-Bissau este condiționat de: i) revenirea la ordinea constituțională; ii) eliberarea fostului șef al Statului Major, Zamora Induta; iii) urmărirea în justiție a celor implicați în evenimentele din 1 aprilie; iv) adoptarea pachetului legislativ privind reforma în domeniul securității.

Pe parcursul lunii mai, în Guineea Bissau s-a desfășurat o misiune comună (a Comisiei și a Consiliului și a președinției COAFR) pe baza unor măsuri pe termen scurt propuse de Secretariatul General al Consiliului și de către Comisie. În urma acestei misiuni, s-a ajuns la concluzia că autoritățile din Guineea Bissau, deși sunt de acord cu analiza UE în ceea ce privește revolta, nu au fost în măsură să răspundă pozitiv cererii acesteia de a instaura la ordinea constituțională.

Astfel, într-o declarație făcută la 5 iulie 2010, IR și-a exprimat consternarea față de numirea generalului Antonio Injai în funcția de șef al Statului Major, având în vedere că acesta a fost principalul responsabil pentru revolta din 1 aprilie. IR a reiterat, de asemenea, îngrijorarea deosebită în legătură cu deținerea ilegală a lui Zamora Induta și a solicitat autorităților din Guineea Bissau eliberarea acestuia. În declarația sa, IR a considerat că situația din Bissau ar putea constitui o încălcare a angajamentelor acestei țări în materie de drepturile omului, de democrație și stat de drept - elemente esențiale ale Acordului de la Cotonou, și a cerut o revizuire a implicării generale a Uniunii Europene în Guineea Bissau. Comunicate similare, care condamnau situația existentă, au fost emise de către Uniunea Africană, Comunitatea Economică a Statelor Vest-Africane și Statele Unite.

La 7 iulie, Grupul de lucru pentru Africa al Consiliului a examinat un nou raport al șefilor de misiune ai UE la Bissau. COAFR: i) a primit în mod favorabil recomandările șefilor de misiune; ii) și-a exprimat dezamăgirea în legătură cu numirea generalului Injai în funcția de șef al Statului Major și a considerat că această numire ar putea constitui o încălcare a principiilor democrației și statului de drept, precum și a unor elementele esențiale ale Acordului de la Cotonou; iii) a invitat șefii de misiune să propună o listă a persoanelor responsabile de instabilitatea cronică și/sau implicate în activități ilicite, care ar putea fi supuse unor sancțiuni specifice din partea UE; iv) a primit în mod favorabil reacția unanimă a comunității internaționale și a confirmat importanța coordonării strânse a răspunsului UE cu cel al restului comunității internaționale, în special cu cel al Uniunii Africane, al Comunității Economice a Statelor Vest-Africane și al Organizației Națiunilor Unite.

La 9 iulie, COPS a decis: i) să încheie actuala misiune PSAC privind reforma în domeniul securității; ii) să invite Secretariatul Consiliului și Comisia să facă propuneri pentru consolidarea prezenței UE în Guineea Bissau, care să implice expertiză în materie de reformă în domeniul securității.

În cele din urmă, prin scrisoarea din data de 27 iulie, IR a informat prim-ministrul în legătură cu încheierea definitivă, la 30 septembrie 2010, a misiunii PSAC actuale, cu imposibilitatea de a desfășura o nouă misiune, având în vedere climatul politic actual, și cu necesitatea de a revizui ansamblul angajamentelor UE în Guineea Bissau, pe baza unui dialog politic consolidat între cele două părți.

3. Propunerea Comisiei

Comisia consideră că revolta din 1 aprilie 2010 și numirea unuia dintre principalii instigatori ai revoltei în funcția de șef al Statului Major al Armatei a schimbat în mod substanțial mediul politic și de securitate în Guineea Bissau și constituie în sine o încălcare a angajamentelor asumate de Guineea Bissau în materie de drepturile omului și de stat de drept, elemente esențiale ale Acordului de la Cotonou.

Articolul 96 alineatul (2) din Acordul de parteneriat ACP-CE, semnat la Cotonou la 23 iunie 2000 și revizuit la Oagadougou la 22 iunie 2010 face trimitere la elementele esențiale pe care se bazează parteneriatul, definite la articolul 9. Principiile democratice, ale statului de drept și ale drepturilor omului inspiră politicile naționale și internaționale ale părților și constituie elemente esențiale ale acordului. Având în vedere principiile menționate anterior și condițiile în care s-a desfășurat revolta militară din Guineea Bissau din 1 aprilie 2010, Comisia constată o violare deosebit de gravă și evidentă a acestor elemente esențiale și consideră această situație ca un caz de urgență specială în conformitate cu articolul 96 alineatul (2) litera (b) din același acord. Prin urmare, Comisia consideră că este necesar să se inițieze consultări cu autoritățile care dețin puterea în Guineea Bissau în vederea examinării soluțiilor posibile la această criză, pentru restabilirea ordinii democratice. Aceste consultări vor fi organizate în conformitate cu articolul 96 din Acordul de la Cotonou revizuit și au drept obiectiv principal discutarea cu autoritățile în cauză a unei liste de angajamente, în special:

- eliberarea din detenția ilegală a viceamiralului Zamora Induta și a celorlalți deținuți arestați în urma evenimentelor din 1 aprilie 2010;

- derularea unei investigații independente privind evenimentele care au avut loc în perioada 1 martie 2009 – 1 aprilie 2010;

- numirea unor persoane integre, neimplicate în acte de violență și care nu au avut un comportament neconstituțional, la conducerea forțelor armate din Guineea Bissau;

- acceptarea de către autorități a tuturor eventualelor misiuni de experți și de mijloace civile și militare care ar putea fi propuse de către Comunitatea Economică a Statelor Vest-Africane/Comunitatea țărilor de limbă portugheză și/sau alți parteneri pentru a supraveghea și a sprijini reforma în domeniul securității și pentru a asigura protecția oamenilor politici;

- aprobarea, promulgarea și publicarea unui pachet legislativ privind reforma în domeniul securității;

- aprobarea de către guvern a unui program operațional pentru punerea în aplicare a reformei în domeniul securității;

- orice alt angajament menit să îmbunătățească guvernanța democratică a țării și reforma în domeniul securității.

Un astfel de dialog ar trebui să permită autorităților din Guineea Bissau să ia măsuri menite să pună capăt crizei actuale, iar Uniunii Europene să decidă în ce măsură ar putea, pe baza acestui dialog, să susțină inițiative care să respecte principiile Acordului de la Cotonou.

Din aceste motive, Comisia propune Consiliului să invite Republica Guineea Bissau la consultări în conformitate cu articolul 96 din Acordul de la Cotonou revizuit, în conformitate cu proiectul de scrisoare anexat.

În așteptarea rezultatelor acestor consultări, Comisia va lua măsuri de conservare privind activitățile de cooperare pentru dezvoltare în Guineea Bissau, cu excepția plăților pentru contractele aflate deja în derulare, a acțiunilor umanitare sau de care beneficiază în mod direct populația, a proiectelor cu caracter regional sau care vizează lupta împotriva criminalității transnaționale, precum și a activităților de pregătire pentru punerea în aplicare a proiectelor viitoare, cu condiția îndeplinirii condițiilor specifice impuse de diferitele instrumente și de acordurile de finanțare.

În conformitate cu practica consolidată și având în vedere contextul special din Guineea Bissau, Uniunea Africană, Comunitatea Economică a Statelor Vest-Africane și Comunitatea Țărilor de Limbă Portugheză vor fi invitate să asiste la aceste consultări.

ANEXĂ

Proiect de scrisoare

Domnule Președinte,

Domnule Prim-ministru,

După revolta din 1 aprilie 2010, Uniunea Europeană (UE) și-a exprimat în mai multe rânduri îngrijorarea cu privire la nerespectarea cadrului legal democratic și încălcarea drepturilor omului în Guineea Bissau de către unii militari de rang înalt. Uniunea Europeană a cerut autorităților din țara dumneavoastră să depună eforturi pentru a restabili cadrul constituțional. În ciuda demersului întreprins de UE pe lângă autoritățile din țara dumneavoastră la 19 aprilie 2010 și a misiunii comune (a Comisiei, Consiliului și Spaniei) din mai 2010, o serie de factori par să indice faptul că, din păcate, țara dumneavoastră nu se îndreaptă în această direcție, în contextul creșterii traficului de droguri, care reprezintă o preocupare majoră pentru UE.

În declarația sa din data de 5 iulie 2010, Înaltul Reprezentant pentru Politica Externă și de Securitate Comună, în același timp și vicepreședinte al Comisiei, a avut o reacție fermă față de numirea generalului Injai în funcția de șef al Statului Major, reiterând îngrijorarea profundă față de deținerea ilegală de viceamiralului Zamora Induta și cerând autorităților din țara dumneavoastră eliberarea acestuia.

În scrisoarea sa din 27 iulie 2010, Înaltul Reprezentant/vicepreședintele v-a informat cu privire la încheierea, la 30 septembrie 2010, a actualei misiuni a UE de sprijinire a reformei din domeniul securității, la imposibilitatea de a desfășura o nouă misiune, având în vedere climatul politic actual și la necesitatea de a revizui ansamblul angajamentelor UE în Guineea Bissau, pe baza unui dialog politic consolidat.

De asemenea, în conformitate cu articolul 96 alineatul (2) litera (a) din Acordul de la Cotonou revizuit, considerând că situația din țara dumneavoastră reprezintă o încălcare gravă și evidentă a elementelor esențiale prevăzute la articolul 9 din acest acord, avem onoarea, în numele UE și al statelor sale membre, de a invita țara dumneavoastră la consultări, după cum se prevede în acord, pentru a examina împreună situația, în mod aprofundat și constructiv și pentru a găsi eventuale soluții. Aceste consultări sunt destinate în principal stabilirii împreună cu autoritățile din țara dumneavoastră a unei liste de angajamente în ceea ce privește respectarea drepturilor omului și a statului de drept, cum ar fi:

- eliberarea din detenția ilegală a viceamiralului Zamora Induta și a celorlalți deținuți arestați în urma evenimentelor din 1 aprilie 2010;

- derularea unei investigații independente privind evenimentele care au avut loc în perioada 1 martie 2009 – 1 aprilie 2010;

- numirea unor persoane integre, neimplicate în acte de violență și care nu au avut un comportament neconstituțională, la conducerea forțelor armate din Guineea Bissau;

- acceptarea de către autorități a tuturor eventualelor misiuni de experți civili și militari care ar putea fi propuse de către Comunitatea Economică a Statelor Vest-Africane/Comunitatea Țărilor de Limbă Portugheză și/sau alți parteneri pentru a supraveghea și a sprijini reforma în domeniul securității și pentru a asigura protecția oamenilor politici;

- aprobarea, promulgarea și publicarea unui pachet legislativ privind reforma în domeniul securității;

- aprobarea de către guvern a unui program operațional pentru punerea în aplicare a reformei în domeniul securității;

- orice alt angajament menit să îmbunătățească guvernanța democratică a țării și reforma în domeniul securității.

Discuțiile ar trebui să permită Guineei Bissau să adopte măsurile adecvate pentru a remedia situația actuală. Vă sugerăm ca aceste consultări să aibă loc în termen de 30 zile de la primirea prezentei scrisori, la Bruxelles, la sediul Consiliul Uniunii Europene. Este indicat ca la aceste consultări să fie prezente cele mai înalte oficialități ale țării, dat fiind faptul că se vor aborda probleme diverse legate de guvernanță, inclusiv aspecte legislative și judiciare. Uniunea Africană, Comunitatea Economică a Statelor Vest-Africane și Comunitatea Țărilor de Limbă Portugheză vor fi invitate să asiste la discuții.

În așteptarea rezultatelor acestor consultări, Comisia va lua măsuri de conservare privind activitățile de cooperare pentru dezvoltare în Guineea Bissau, cu excepția plăților pentru contractele aflate deja în derulare, a acțiunilor umanitare sau a celor de care beneficiază în mod direct populația, a proiectelor cu caracter regional sau care vizează lupta împotriva criminalității transnaționale, precum și a activităților de pregătire pentru punerea în aplicare a proiectelor viitoare, cu condiția îndeplinirii condițiilor specifice impuse de diferitele instrumente și de acordurile de finanțare.

Cu deosebită considerație,

Pentru Comisie (Andris Piebalgs) | Pentru Consiliu (Catherine Ashton) |

Copii:

Ambasadorul Republicii Guineea BissauPreședintele Consiliului de miniștri ACP-EUPreședintele Comitetului ambasadorilor ACPSecretariatul General al Grupului statelor ACP